Papersnake/gushiwen huggingface dataset:
次韵庭藻折梅怀周秀实
周紫芝（宋代）

风流扫地难挽回，二老人物似苏梅。时从花底饮落雪，醉卧沙头双玉罍。

平时交分心相许，晚岁相思各秦楚。孤山篱落固依然，纵有此花无此语。

周郎别去当有期，归来不复如瓜时。天应知客颇有恨，花亦忆君尚未迟。

我游东吴身是客，梦到江南与江北。安得马背如孤鸿，万里从君聊一息。

只今春草还萋萋，会须急唤王孙归。
自县圃行梅化因成五绝
王洋（宋代）

春风欲转非容易，选取一枝作先使。
试看欲发未发时，似与东君早转车。
庆邦衡生朝用去年韵
周必大（宋代）

劲气危言五十春，今骑厩马踏天津。
葵倾夏日心弥切，松度秋霜色转新。
鼎鼐调和知有日，君臣庆会岂因人。
周流四府须三纪，寿斝休辞痛饮醇。
袁州庆丰堂十闲咏
祖无择（宋代）

渐老无功业，闲思惜壮年。
桑榆如有得，犹可勒燕然。
宣王
王十朋（宋代）

北伐南征万国臣，中兴周室赖贤人。崧高千古英灵在，何独当时降甫申。
书富阳普照院 其一
程珌（宋代）

境胜由盘古，闻名自谪仙。一从江国后，又到老坡年。

山顶烟仍紫，楼头月故圆。继今知几劫，风物更依然。
江州寒食
罗公升（宋代）

旅食逄寒食，风声佐雨声。
野坟犹有主，客舍若为情。
家近心逾切，囊空眼便生。
庐山如不过，此去信无名。
闻𧑗母
邹汉勋（清代）

却与黄鹂相唱和，小餐花露在前枝。微之不读医家语，春日闻蝉再赋诗。
题扇二十四首
曹勋（宋代）

薰风过雨到池台，绿荫都无一点埃。
傍架垂垂薇露重，糁枝已有橘花开。
恩赐龟紫
陆游（宋代）

已挂朝衣神武门，暂纡紫绶拜君恩。
儿孙贺罢还无事，雨笠烟蓑自灌园。
庐山杂兴 其一
释道潜（宋代）

溪石斑斑舞碎光，岩花冉冉馥幽香。当时吴猛逢山处，金阙横开在上方。
次韵次尹俊卿梅花绝句
王灼（宋代）

急霰争璀璨，仙摽不解寒。
汉家赵飞燕，偏许雪中看。
月真歌
徐铉（宋代）

扬州胜地多丽人，其间丽者名月真。月真初年十四五，

能弹琵琶善歌舞。风前弱柳一枝春，花里娇莺百般语。

扬州帝京多名贤，其间贤者殷德川。德川初秉纶闱笔，

职近名高常罕出。花前月下或游从，一见月真如旧识。

闲庭深院资贤宅，宅门严峻无凡客。垂帘偶坐唯月真，

调弄琵琶郎为拍。殷郎一旦过江去，镜中懒作孤鸾舞。

朝云暮雨镇相随，石头城下还相遇。二月三月江南春，

满城濛濛起香尘。隔墙试听歌一曲，乃是资贤宅里人。

绿窗绣幌天将晓，残烛依依香袅袅。离肠却恨苦多情，

软障薰笼空悄悄。殷郎去冬入翰林，九霄官署转深沉。

人间想望不可见，唯向月真存旧心。我惭闒茸何为者，

长感馀光每相假。陋巷萧条正掩扉，相携访我衡茅下。

我本山人愚且贞，歌筵歌席常无情。自从一见月真后，

至今赢得颠狂名。殷郎月真听我语，少壮光阴能几许。

良辰美景数追随，莫教长说相思苦。
鸡鸣台和刘通判韵
唐文凤（明代）

刘项共筑鸡鸣台，嵯峨百尺应危哉。隆准宽仁有大度，重瞳剽悍非良才。

剑光电飞大蛇死，天心已归赤帝子。云起芒砀五色奇，咸阳王气清如水。

君不见楚歌已绝荒鸡鸣，悲凤潇潇号五陵。千古兴亡只如此，感叹空令愁思增。
木上人久游归宗赠之二首 其一
释德洪（宋代）

熏烝闻见有源流，诗学寒溪老比丘。勿讶谈禅太文彩，从来虎穴不生彪。
和聂之美鸡泽官舍诗七首·县楼
司马光（宋代）

孤楼虽不高，足以瞰四远。
饷妇陌头归，田夫桑廕饭。
敕吏省追胥，勿令农事晚。
夜晏
刘仔肩（明代）

上相勋庸盛，羁人会合难。
昔曾陪剑戟，今乃厕衣冠。
酒向佳人醉，花随锦障看。
篆香雕鸭换，银甲小筝弹。
内屋开新色，重帘护薄寒。
旨肴呈海陆，妙舞播椒兰。
贤达侪梁苑，才华拟建安。
任情从客狎，剧饮乐杯干。
门第青春迥，星河五夜阑。
归鞍拂华薄，零露已漙漙。
奉使契丹二十八首其二十二学士院端午帖子二
苏辙（宋代）

压蔗出寒浆，敲冰簇画堂。
人间正袢暑，天上绝清凉。
暮雨
四锡（宋代）

春天寒惨欲昏黄，数点霏霏忽绕廊。
城漏暗催相共滴，花尘轻湿乍闻香。
风生水际来将密，雨打帘文洒处光。
独向郡斋心自喜，丰年宜贺待飞章。
连雪不已复作绝句咏之及六而止殆未免不愁冻
赵蕃（宋代）

对岸初封屋，临流已蔽汀。
长江停衮衮，去鸟失冥冥。
古北口
张埙（清代）

地尽中原山，天挂秦时月。喜峰连居庸，夹此青硉矹。

一骑客关门，千秋几战伐。沙清走野兕，日落剩飞鹘。

乃见长城下，仅卧白头卒。近来关内民，关外来耕垡。

冥冥古楼堞，荒荒无逻讦。真笑前人忙，龙蛇胶齮龁。
池阳野步遣兴
李寄（明代）

鸾啼花乱好良辰，客里东风日日新。春色醉人无远近，不知今是异乡身。
癸未至节以病晚起走笔戏书纪事排闷十首
方回（元代）

过节何其窘，治家乃尔难。
谷生舂苦碎，薪贵灶嫌宽。
病体危狼狈，时情畏触蛮。
拥衾闻客至，强整旧衣冠。
寄子虡兼示子遹
陆游（宋代）

书生赋命艰，举步得忧患；敢论得意事，一笑亦有限。
南征度闽岭，西戍历蜀栈，吴江听唳鹤，淮浦送归雁。
归来耕故山，暮雨泥没骭。
群鸦下空陂，黄犊鸣绝岸。
索饭闵儿啼，乞墦虞妾覸。
一裘三十年，破裂不受绽。
欲添一把茅，百计亦未办。
大儿急亲养，辛苦就远宦，间出冒虏尘，短甲中夜擐。
小儿奉亲驩，野果采溪涧，勉使就微禄，未对涕先潸。
观汝兄弟意，岂复厌藜苋；兄归弟不出，定省同夜旦。
秋晚二绝 其一
周紫芝（宋代）

凉月初欣薄露天，井梧吹叶又凄然。墙根可笑无名草，依倚秋风翘碧鲜。
和程大卿荔枝
陈襄（宋代）

棠阴为政有光晶，号令风行鬼亦惊。
和气发来藏不得，直教丹荔背时生。
冬日晚望
陈抟（宋代）

山鬼煖或呼，溪鱼寒不跳。
晚景愈堪观，危峰露残照。
养虎行
刘家谋（清代）

驱虎不得，养虎何为。钩牙锯齿，投肉饲之。嗟虎抟噬本无时，投肉不足疗虎饥。

居之城市非虎宜，虎岂低首甘羁縻。养虎虎不知，缚虎虎岂痴。

虎将脱尔缚，食尔肉，寝尔皮。李将军死，射之者谁。

虎不养人，养虎何为。
致政李祠部
郑獬（宋代）

尊酒还成世外名，二千石印一毫轻。
骥虽老去壮心伏，鹤自病来仙骨清。
林下已能忘岁月，人间何必仕公卿。
淮扬尘土无佳赏，每见山翁眼乍明。
题张道隐太山祠画龙
蒋贻恭（五代）

世人空解竞丹青，惟子通玄得墨灵。应有鬼神看下笔，

岂无风雨助成形。威疑喷浪归沧海，势欲拏云上杳冥。

静闭绿堂深夜后，晓来帘幕似闻腥。
游絓月轩
陈煇（清代）

灵境閟空寂，云门入中峰。玩奇事幽赏，因得相过从。

方以静中趣，共忘尘外踪。攀登散情性，语笑谐心胸。

萧条林木昏，群物生秋容。暝色半潭雨，寒声双涧松。

行吟送落叶，归思闻疏钟。莲社有佳约，东林期再逢。
惜春
杜牧（唐代）

花开又花落，时节暗中迁。无计延春日，何能驻少年。

小丛初散蝶，高柳即闻蝉。繁艳归何处，满山啼杜鹃。
同秘书弟赋三老各一首 老奴
刘克庄（宋代）

少贱肠枵破褐单，傍人门户活饥寒。自从毁齿初成券，直至长须尚不冠。

冷炙时沾筵上馂，秃芒旋扫臼边残。他时纵取封侯印，仅得君王踞厕看。
释老六言十首
刘克庄（宋代）

九万里抟而上，三千秋鸣相酬。
未免为二蠱笑，谁能作双鸟囚。
清白轩为都昌县丞邵让题
胡奎（元代）

杨震当年畏四知，君能清白更无私。涵空水色原澄净，映雪梅花不受缁。

百里讴歌欣政化，千家弦诵听唔咿。他时秩满登天府，民有甘棠去后思。
金谷园
张继（唐代）

綵楼歌馆正融融，一骑星飞锦帐空。老尽名花春不管，年年啼鸟怨东风。
句 其四
高似孙（宋代）

有桂丛生须让菊，为鲈归去也输螯。
句 其二十三
刘筠（宋代）

三壤月临承露掌，九雏乌绕守宫槐。
小集
陆游（宋代）

乌桕遮山路，红蕖满野塘。病苏身渐健，秋近夜微凉。

杯酌随宜具，渔歌尽意长。儿曹娱老子，团坐说丰穰。
虞退夫人生日
魏了翁（宋代）

初度重逢巽上坤，庭闱应念子生孙。
好将吉语传金母，更把归音报玉昆。
刘方平西斋对雪
皇甫冉（唐代）

对酒闲斋晚，开轩腊雪时。花飘疑节候，色净润帘帷。

委树寒枝弱，萦空去雁迟。自然堪访戴，无复四愁诗。
宫词一百首
岳珂（宋代）

先传陕右定天都，西域新来汗血驹。
旧府折冲三十六，尽依铜虎铸兵符。
夜宴曲
孔平仲（宋代）

湘江绀碧玉照秋，丹枫红蓼君莫愁。江上女儿花见羞，吾曹大家行乐休。

促席相虞美人出，羽觞昨许飞琼液。

天明君醉苦相挽，肯念奴家隔江远。流苏小帐曲屈屏，留连为子都忘返。
咏园中杂草八首 其六 菖蒲
王立道（明代）

托根长水石，正与幽人宜。更看成九节，服食比华芝。
张羽王邀游白塔寺太初上人精舍
欧大任（明代）

西迁君始返，余亦陆同沉。难偈双趺冷，经禅一树深。

清斋能缮性，白日见修心。欲问南宗学，相随到少林。
点绛唇（咏梅）
洪皓（宋代）

不假施朱，鹤翎初试轻红亚。为栽堂下。更咏樵人画。

绿叶青枝，辨认诗亏价。休催也。忍寒郊野。留待东坡马。
送金竺虔之官闽中
曾国藩（清代）

朋好翩翩去，君今伤此行。
春风一杯酒，旧雨十年情。
循吏平生志，神仙薄幸名。
海隅氛正恶，看法斫长鲸。
通判曾温伯生日
释绍嵩（宋代）

今代文章伯，长哦气吐虹。
挥犀闻妙论，许国见深衰。
美价方稀古，离骚继雅风。
殷勤一双眼，看到火城红。
江湖伟观
范希禹（宋代）

望断菰薄烟水乡，凭高不尽意苍茫。
神州北去山川远，王气南苍天地长。
晴见白云归竺国，夜看红日上扶桑。
游人自拥笙歌醉，谁为梅花酹一觞。
送质甫侄铨试
刘克庄（宋代）

处和昔牧罗浮郡，不载南州一物还。
酝藉汝何惭小阮，空疏吾谬作梁山。
步趋诸老先生后，遨兀斋郎太祝间。
华发病翁无喜事，直须春榜一开颜。
挽董安人二首 其一
朱熹（宋代）

雅望推前辈，承爱赖女师。闺门传懿范，汤沐盛恩私。

万里骖鸾去，千秋宰树悲。自应铭妇德，谁与篆丰碑。
山友续辞 山姑
王质（宋代）

我取友兮得山姑，春雨春风沙土苏。山粗屦绽不皴脚，祗恐叉头罥花落。

拜蘋婆，揖菜娘，所思兮岂可忘，苦楝风高须索防。
酌酒戏赠楚江石
李之世（明代）

把杯浇石丈，冷面一相看。物有离乡贵，人真作客难。

雨花凝不活，雪蕊冻微残。终日閒摩弄，惟应共岁寒。
喜雨行
张嵲（宋代）

岁星运行至荒落，鹑尾初占建魁杓。
大旱金石皆流烁，旱魃何知恣为虐。
大田多稼三百廛，尽是农夫耦十千。
一朝焦枯如束管，赤地百里焚则烟。
官长视民如视子，常恐岁饥为殣死。
并走群望严神祀，却盖斥肩昭勤止。
至诚果能格明神，明神为公诉苍旻。
苍旻油然兴浓云，浓云郁兴雨如霖。
农家不伞走沟遂，抖擞偃禾有生意。
诘朝犯晓细□□，缕缕青黄交颖穗。
农人以手加额头，使我不死赖宋侯。
白老垂髫声呦呦，优游咸歌脱穷愁。
陵山攒空插苍玉，舒水拖绢浸寒绿。
山高水长岁月续，德我宋侯歌不足。
次郑敬道明府八景总咏韵
谢宜申（明代）

槎邑有山还有水，泰岳洞庭何必拟。神仙可居龙可潜，虽不高深亦奇尔。

人才毓秀齐中州，纡曳訚訚且秋秋。䪺令山水因人胜，山水非人空峙流。

碧梧图映残红皦，桂岫岚飞三不了。渔郎醉放宝江歌，络绎难辞樵径窈。

问津声杂春波号，东埔春耕妻饷劳。浮图不动人长别，石亭花气侵醇醪。

题诗按景谁称首，明府才华驰誉久。枉予技痒聊效颦，不知山鬼揄揶否。
灯下读山谷诗
曹勋（宋代）

天下无双双井黄，遗编犹作旧时香。
百年人物今安在，千载功名纸半张。
使我诗篇如许好，关人身事亦何尝。
地炉火暖灯花喜，且只移家住醉乡。
买带花樱桃
吴融（唐代）

粉红轻浅靓妆新，和露和烟别近邻。

万一有情应有恨，一年荣落两家春。
朱世英守临川新开轩而轩有槐高数尺因名之作此
释德洪（宋代）

圣朝贤佐蔚如林，天独于君著意深。喜气欲传黄阁信，夏窗先露绿槐阴。

望云匆起怀亲念，隐几难忘济世心。他日此轩成故事，壁间应载野僧吟。
除夜防杨此斋
王柏（宋代）

一别癯仙已八年，伶俜鹤骨尚弹冠。
相逢逆旅欢然处，各著精神子细看。
偈倾一百三十三首
释法薰（宋代）

棒喝齐施，雷奔电掣。
本参事中，总没交涉。
没交涉，有来由，
昨夜三更失却牛。
雨中排闷
陆游（宋代）

殷殷雷绕村，淅淅雨鸣砌。
禽鱼各自适，草木亦得意。
顾此庵中人，老病独憔悴。
饭迟每嬾索，兀兀方坐睡。
平生饱忧患，性命已屡试。
但得过今朝，明日可徐议。
枯木竹石
李廷仪（明代）

渴龙饮海海水枯，棱撑怪石云模糊。娲皇不用补天漏，长留对此珊瑚株。

珊瑚十丈插云表，气势高压扶桑晓。昼长清气寒欲凝，一天凉思秋冥冥。

须臾凤鸟西飞去，九疑对面何青青。
归睦州中路寄侯郎中
方干（唐代）

颜巷萧条知命后，膺门感激受恩初。却容鹤发还蜗舍，

犹梦渔竿从隼旟。新定暮云吞故国，会稽春草入贫居。

乡中自古为儒者，谁得公侯降尺书。
观兵
杜甫（唐代）

北庭送壮士，貔虎数尤多。
精锐旧无敌，边隅今若何。
妖氛拥白马，元帅待雕戈。
莫守邺城下，斩鲸辽海波。
贺新郎（六用韵。叙谪仙为宫教兄寿）
刘克庄（宋代）

鹏赋年犹少|<初为大鹏遇希有鸟赋，后悔少作改为大鹏赋>|。晚飘蓬、夜郎秋浦，渔歌猿啸|<“猿啸风中断，渔歌月下闻”见太白诗>|。骏马名姬秋散去，参透南华微妙。敛万丈、光芒迥照。妃子将军瞋个甚，老先生、拂袖金闺了。供玉齿，粲然笑。

解骖赖有汾阳老。叹今人、布衣交薄，绨袍情少。黄祖斗筲何足算，鹦鹉才高命夭。与贺监、其归同道。脱下锦袍与呆底，谪仙人、白苎乌纱帽|<题太白像：乌纱之巾白苎袍>|。邀素月，入杯釂。
浣溪沙 西施梦武塘梅花和尚墓下有此种
沈栗（清代）

一别苏台不计春。浣沙石上草如茵。幻生花种也怜人。

梦绕吴宫心独捧，香消南国态谁颦。小名低唤莫生嗔。
绿阴
姚勉（宋代）

红满芳蹊绿满丛，未须惆怅怨东风。
绿阴正耐经秋看，不比花才十日红。
咏十器 其五 鱼魫屏
曹文晦（元代）

何人遗公鱼魫屏，定须东海鲙长鲸。不应虚室自生白，正与幽人相对清。

素色晓涵银汉冷，寒光夜照玉蟾明。平生未识豪家客，金雀徒闻后世名。
醉翁操·题云林湖月沁琴图小照
顾太清（清代）

悠然。长天。澄渊。渺湖烟。无边。清辉灿灿兮婵娟。有美人兮飞仙。辉无言。攘袖促鸣弦。照垂杨、素蟾影偏。
羡君志在，流水高山。问君此际，心共山闲水闲。云自行而天宽，月自明而露漙。新声和且圆，轻徽徐徐弹。法曲散人间。月明风静秋夜寒。
初见梅有作
曹勋（宋代）

至后微和入烧痕，烟稍寄我岭头新。
尚无红糁离离意，已觉清姿苒苒春。
未暇似为乌有赋，绝胜遂咏坠楼人。
夜寒翠袖临明月，且影横斜上醉巾。
风
释智圆（宋代）

造化不可测，分明有所依。
冷和秋叶动，送客暮帆归。
扫雾离遥岳，飘香出静扉。
西齐独吟坐，萧飒满禅衣。
汪见可教授约诸丈凤山酌别
戴复古（宋代）

凤凰洲上凤凰山，草草登临见一斑。
不立樊墙天广大，賸栽花竹地宽闲。
白云四面峰千叠，绿柳前头水一湾。
行色催人诗未就，寄情庭院落花间。
次韵王南仲
周孚（宋代）

长安冠盖地，子别竟谁依。又复岁华晚，尚应生事微。

浇漓宁可醉，敝垢不堪衣。定忆巴山路，春风听姊归。
指三门
释亮（宋代）

蹋断千差路，泼天门户开。
抬头空荡荡，脚下起风雷。
蚊虫 其二
虞俦（宋代）

赋形微细在污渠，终日营营为腹虚。贪吏贪民膏血尽，不知何计与驱除。
扇子诗
李石（宋代）

拙眼扪星绝汉津，只知仙迹混风尘。
天衣自是非针线，此巧如何说向人。
题王维辋川图
贡师泰（元代）

开图纵奇观，江山郁相缪。两垞矗岧岧，重湖渺浟浟。

邃宇抗疏岭，危亭俯圆流。春坞辛夷发，夏陌高槐稠。

竹馆翠阴晚，萸沜红实秋。远墅漆未割，近园椒欲收。

惊鸟避溪泉，野鹿逐岩幽。日暮川上归，凉飙荡孤舟。

霭霭云气合，漠漠烟光浮。顾思天宝初，纲纪坏不修。

《霓裳》按妖拍，鼙鼓起奸谋。岂无匡济术，乃为间旷留。

菱歌自来往，葩辞更倡酬。遂令摹写间，意度犹可求。

乾坤多变态，江海生暮愁。白鸥飞不去，千载空悠悠。
余在制勘院昼卧念故山经行处用空山无人水流花开为韵寄山中道友八首 其三
释德洪（宋代）

数峰横杳霭，空翠疑有无。落日谁同看，啼猿我欲呼。
故太尉兼中书令赠太师西平王挽词
权德舆（唐代）

翊戴推元老，谋猷合大君。河山封故地，金石表新坟。

剑履归长夜，笳箫咽暮云。还经誓师处，薤露不堪闻。
送舅氏王亨道知湖州
秦熺（宋代）

暂别甘泉豹尾中，隼旟仍驻水晶宫，
文昌地禁论思久，燕寝香凝簿领空。
可但龚黄宜共理，使应颜谢与同风。
饱闻回老榴皮字，试问溪头鹤发翁。
别外甥杨克一二首 其一
张耒（宋代）

东南秋雨足，泽国水连天。日出数声雁，风高何处船。

寒菹初获韭，野饷屡烹鲜。吾事无淹速，悠悠得醉眠。
西郊二首
陈师道（宋代）

攒眉敛目抵风沙，暗度城西十里花。
历肆侧听长短句，缘溪斜著两三家。
题黄子久画
贡性之（元代）

此老风流世所知，诗中有画画中诗。晴窗笑看淋漓墨，赢得人呼作大痴。
句
李缜（唐代）

暗香都自著人来。
和张周玉访别
吴泳（宋代）

白露下百草，年光惊易徂。
邮亭人折柳，别浦雁衔芦。
社瓮应藏酒，秋盘好斫鲈。
贤渠陶靖节，晚岁觉迷涂。
酒泉子
毛熙震（五代）

闲卧绣帏，慵想万般情宠。锦檀偏，翘股重，翠云欹¤

暮天屏上春山碧，映香烟雾隔。蕙兰心，魂梦役，敛蛾眉。

钿匣舞鸾，隐映艳红修碧。月梳斜，云鬓腻，粉香寒¤

晓花微敛轻呵展，袅钗金燕软。日初升，帘半卷，对妆残。
寄寿王直卿省郎二亲年八十诗二首 其二
何梦桂（宋代）

二老婆娑出寿筵，绿衣人好舞蹁跹。餐桃阿母脸犹玉，食杞仙翁头返玄。

堂上相看新八秩，尊前重话旧同年。累茵列鼎人间有，安得亲庭此乐全。
到垫江先作诗寄郝令君蒙老
冯时行（宋代）

盛家山前古雀篱，寒烟冷雨别君时。
后来空作相逢梦，此处端成一笑期。
已听歌谣增喜乐，未闻謦咳祗飞驰。
急须倒屣迎徐孺，一榻高悬更为谁。
九月十六日出郡登舟如钱塘十七日舟中杂兴
汪莘（宋代）

白云晚向山中出，白雾朝从水上生。
三百里滩轰笛过，鬼神惊倒怒龙声。
岁在辛酉改元嘉泰庚伏之末拉亲友姚述之鲜长
苏植（宋代）

江山松柏深复深，清风一榻抵千金。
人间热恼无处洗，借我一庵聊洗心。
全冲斋为孙医士赋
王洪（明代）

吾闻秦越人，昔遇长桑君。饮此上池水，刀圭遂通神。

寂寞千载后，君复扬清芬。宝鼎飞神丹，泥丸养天真。

香生橘井泉，花开杏林春。韩康守药价，宋清焚券文。

愿从乞灵诀，永以和天钧。
水云乡和制机刘自昭韵三首
吴潜（宋代）

不禁归梦五更长，出见宽闲若故乡。
天外惨舒云黑白，陇头大小麦青黄。
水虽四泽无芦苇，地不多山少柘桑。
却有一般堪爱赏，虬髯老桧郁苍苍。
观潮行
周端臣（宋代）

吴山越山相对青，中有滚滚长江横。长江谁道不曾改，年来一半沙填平。

潮生潮落何时了，万古人间一昏晓。岁岁吴侬来看潮，不知潮送吴侬老。

酒楼笙歌喧醉耳，客帆翻覆云涛里。悠悠哀乐永相忘，空江落日秋风起。
沁园春 游常氏废园，用竹叶庵“游孔氏废园”韵
顾太清（清代）

触目荒凉，小立回廊，夕阳斜矬。认画栋妆楼，红窗疏敞，长楸修竹，绿叶婆娑。

满地浓阴，一声啼鸟，乔木森森绕薜萝。玲珑石，仿奇峰怪岫，几朵青螺。

风流此地经过。剩玩月、荒台照素娥。想当日繁华，如今休矣，一朝散尽，妙舞轻歌。

烛灺香消，光沈响绝，过客空增感慨多。风来处，听檐铃敲动，犹似鸣珂。
与陆无蹇宿资庆寺
蔡羽（明代）

空壁闻啼鸟，云深冷石房。
春随落花去，人自采茶忙。
叶暗翻经落，泉虚点《易》床。
陆郎谿壑主，假榻久何妨。
句 其四
邢恕（宋代）

随为楚西南，郡颇富山水。
枇杷六言
邓深（宋代）

大似明珠径寸，黄如香蜡成丸。
落处韩嫣遗弹，可怜不救饥寒。
再用韵三首
裘万顷（宋代）

雪里鸥盟元未寒，小舟南浦著渔竿。
眼明似共月千里，衣冷欲迷云一滩。
陪刘学录岩壑之游次韵
陈宓（宋代）

常欲从君一夜谭，自惭风骨带尘凡。
今朝款曲陪嘉话，更听松声出翠岩。
送司空曙之苏州
苗发（唐代）

盘门吴旧地，蝉尽草秋时。归国人皆久，移家君独迟。

广陵经水宿，建邺有僧期。若到西霞寺，应看江总碑。
水调歌头 其四 和海盐尉范行之
朱敦儒（宋代）

平生看明月，西北有高楼。如今羁旅，常叹茅屋暗悲秋。

闻说吴羁江上，有个垂虹亭好，结友漾轻舟。记得蓬莱路，端是旧曾游。

趁黄鹄，湖影乱，海光浮。绝尘胜处，合是不数白蘋洲。

何物陶朱张翰，劝汝橙齑鲈脍，交错献还酬。寄语梅仙道，来岁肯同不。
杂诗 其九
刘攽（宋代）

野人构茅茨，栎柱樗作栋。不意豫章材，一时同见送。

拓手百尺长，连轸万钧重。斤斧欲安施，弃置因无用。

本是绝世姿，胡为与众共。
戊申除夕送岁
曾丰（宋代）

四十余番送岁回，百年身世半摧颓。
更将四十余番送，岁定相辞不复来。
惜别诗
宋白（宋代）

年来又惜别清尘，故国荣过喜风新。
竹叶莫辞千日酒，梅花惟寄一枝春。
苦心曾未抛黄卷，得路终期近紫宸。
不待政成迎风诏，颂声洋溢桂州人。
雨过次一泉韵
王尚絅（明代）

白日沉长浦，游云断玉关。
老悲春冉冉，别恨水潺潺。
鼓角连城戍，烽烟冒海山。
请缨怀壮士，夜雨坐苔斑。
是夕微雨
赵蕃（宋代）

腊雪财覆地，春雨不溜瓦。
天公务塞责，人意自嫌寡。
岂惟田未耕，况是麦在野。
安得三日霖，滂沱遍天下。
题沃洲吕侍御画四首 其三 溪塘秋晚
沈鍊（明代）

溪水泠泠玉露天，笛中声泛木兰船。莫教吹出阳关曲，不为悲秋已黯然。
早起
彭汝砺（宋代）

客心不能休，未晓辄欲起。耳冻南山风，衣冰北溪水。

舍我一息劳，先行十馀里。因知人之学，患不勉旃尔。
次方咨谋
黄公度（宋代）

渥洼产龙种，筦簟兆熊禧。木星光芒舒紫焰，玉出昆山珠出隋。

徐卿忧何有，于门高可期。啼声已识是英物，成立行看少壮时。

瓦盆盛酒醺四座，我独不许陪宗支。眼穿难望葱牙镪，吻燥不沾荷叶卮。

涓滴于人甘分绝，枯肠强索祝儿诗。祝儿效张良，熟读韬钤为帝师。

祝儿效陈平，磊落胸中吐六奇。天骄捧首遁漠北，岂容郊垒尚累累。

勿效文章致身者，画饼虚名天下知。
借宿洞门五绝
程公许（宋代）

身是西来旦过僧，洞门一再解行滕。
老师若许中分鲁，也会漫天话葛藤。
满江红·和王实之韵送郑伯昌
刘克庄（宋代）

怪雨盲风，留不住江边行色。烦问讯、冥鸿高士，钓鳌词客。千百年传吾辈语，二三子系斯文脉。听王郎一曲玉箫声，凄金石。
晞发处，怡山碧；垂钓处，沧溟白。笑而今拙宦，他年遗直。只愿常留相见面，未宜轻屈平生膝。有狂谈欲吐且休休，惊邻壁。
和黄临海咏雪
陈耆卿（宋代）

剪水纷纷扑面来，须臾洒满旧琼台。
今年不用笺丹极，闻说金穰百室开。
茱萸湾北荅崔载华问
刘长卿（唐代）

荒凉野店绝，迢遰人烟远。苍苍古木中，多是隋家苑。
孔村
周南（宋代）

辙环死只欠居夷，此地传讹且阙疑。
坏屋无烟桑柘少，绝怜酒似厄陈时。
挽爱山李德夫
舒岳祥（宋代）

不为时新刺绣纹，鹄袍鹤发自相北。
襄阳须有汉耆旧，彭泽终为晋隐沦。
往往名场跻后辈，时时相衮问斯人。
如今天道平如概，得失荣枯一幻尘。
池口观楼船
周紫芝（宋代）

湘水妖氛静，楼船尽日横。风涛心自恐，舟楫眼初惊。

伏莽膏金钺，将军驾木城。太平无此物，指日望销兵。
钱寺丞知白州
李覯（宋代）

大邑歌谣日尚新，忽惊千骑拥行尘。
宦游莫叹登长道，天意先行福远人。
城在海隅门少客，地钟阳气景常春。
政成不患无知已，按察当今正直臣。
陆子履有诗赠行次韵留别
刘攽（宋代）

尚白不自悟，愧君称绝伦。高秋独去国，下水不留人。

菊秀鸿初过，鱼肥稻已新。淮山见明月，千里最情亲。
送王宗卿
叶适（宋代）

米多糠少贺丰登，莲吐双花麦五茎。
别有到家呈瑞处，绕篱黄菊向人明。
寄范君锡
徐积（宋代）

人事大难知，悲欢与合离。忽惊残腊尽，还忆去年时。

对雪我无酒，招沽子有诗。春深相赠物，花共绿杨枝。
中庸·道不远人五首
陈普（宋代）

巨鳌山更在头上，骊龙珠犹寄颔边。
何似一身千万善，流行弃满地中泉。
跌伤伏枕，有劝醲酒者暂忘所苦，因有一绝
权德舆（唐代）

一杯宜病士，四体委胡床。暂得遗形处，陶然在醉乡。
次韵叶宰植竹四绝
喻良能（宋代）

木本曾看烟雨梢，临窗依砌韵偏高。
可怜不入繁华眼，只称清谈王马曹。
更依前韵上献恶诗搜吟虽罄于短才歌咏宁穷于盛美
李昉（宋代）

茂陵词客马相如，贮蓄胸中万卷馀。闲坐小斋惟看画，旋分清俸只抄书。

槛花灼灼韶光盛，庭竹森森翠影疏。晨入蓬山暮归去，到归多是闭门居。
偈颂一百三十三首 其一二七
释居简（宋代）

牛头横说竖说，不曾动舌。鲁祖见僧面壁，自纳败阙。

净慈败缺，钉橛向空，熨斗煎茶铫不同。
和友人盘石寺逢旧友
温庭筠（唐代）

楚寺上方宿，满堂皆旧游。月溪逢远客，烟浪有归舟。

江馆白蘋夜，水关红叶秋。西风吹暮雨，汀草更堪愁。
次韵庭藻读少陵集 其三
周紫芝（宋代）

玉烛初调大历年，先生偶脱万兵前。谁教早献千金赋，可得看囊更有钱。
郊居八咏 其二 善息斋
卢龙云（明代）

岁月疲奔走，归来却就安。吾庐知自爱，世路识俱难。

偃仰但怀土，风波始息湍。图南嗟羽翼，聊作一枝看。
重建极目亭
韩元吉（宋代）

曲阑十里画屏开，气压凌歊百仞台。
不尽溪光空外见，无穷山色望中来。
旋规北槛栽新竹，更辟东窗对野梅。
老子兴来真不浅，清秋忍负十分杯。
中和乐九章。歌南郊第四
卢照邻（唐代）

虔郊上帝，肃事圆丘。龙驾四牡，鸾旗九斿。

钟歌晚引，紫炀高浮。日丽苍璧，云飞鸣球。

皇之庆矣，万寿千秋。
渔梁道中
沈湛（清代）

山势迂回梯磴劳，渔梁寂寂写秋涛。尽多断雁衔芦出，不住哀猿抱树号。

一曲清溪通石涧，数棱茅屋露东皋。分明世外桃源路，莫遣云封阻客舠。
悯松
王鏊（明代）

洞庭古寺名翠峰，山门夹道皆长松。苍皮鳞皴根诘屈，风动十里闻笙镛。

团栾下荫翠羽葆，夭矫上耸苍髯龙。不知当年谁手植，云是宋家三百年前之旧物。

每当赤日坐其下，时有清风吹鬓发。因思古人不可见，重是甘棠无剪伐。

兹来忽见怪且惊，倒卧道路纵复横。可怜堂堂十八公，尽与官家充践更。

神咷鬼趡竞遮护，崖摧壑陷难支撑。我伤嘉树因久立，封殖有怀何所及。

颠僵力与风雷争，昏暗如闻龙象泣。龙象泣，何所为，县官催租如火急。

伊昔秦皇法最苛，犹有封爵来山阿。如何今日值劫数，大斧长锯交撝呵。

深山更深无处避，岂若社栎长婆娑。年来征税总类此，谁采野老民风歌。
送谢司令通守严陵
释居简（宋代）

访竹凌霜后，寻梅趁腊前。春风方委曲，别乘忽腾骞。

处士不入府，客星仍受廛。密斋容膝外，何处著壶天。
古意·欢似机中丝
吴伟业（清代）

欢似机中丝，织作相思树。
侬似衣上花，春风吹不去。
病中咏梅 其十
陈献章（明代）

借如桃有实，方朔不来偷。山近重重见，人无浅浅休。

路经寒水断，香被白云留。寄语林和靖，江门是一丘。
次韵苏公谒告三绝
陈师道（宋代）

纸帐薰炉作小春，青奴白牯对忘言。
更无人问维摩诘，始是东坡不二门。
过东山谷口
卢照邻（唐代）

不知名利险，辛苦滞皇州。始觉飞尘倦，归来事绿畴。

桃源迷处所，桂树可淹留。迹异人间俗，禽同海上鸥。

古苔依井被，新乳傍崖流。野老堪成鹤，山神或化鸠。

泉鸣碧涧底，花落紫岩幽。日暮餐龟壳，开寒御鹿裘。

不辨秦将汉，宁知春与秋。多谢青溪客，去去赤松游。
庄上晚归车阻于潦渠徒步始达于岸
李梦阳（明代）

暮醉各言归，风起草猎猎。潢潦溢中轨，车至不可涉。

野黑径复曲，鱼贯踵相蹑。良惧苍耳窟，重为蜥蜴怯。

童稚行我先，沟塍负而躐。世路本夷崄，人情有惊怗。

閒素轻波涛，临川想维楫。履坦合自咎，长吟咏匏叶。
送秋渠出巡
孔天胤（明代）

方此惊春驶，如何动使车。
惠风流草际，新雨到田家。
绿荫垂堤叶，红牵鹔水花。
可因吏事迥，不为惜年华。
灵蛇见少林寺
李绅（唐代）

琐文结绶灵蛇降，蠖屈螭盘顾视闲。鳞蹙翠光抽璀璨，

腹连金彩动弯环。已应蜕骨风雷后，岂效衔珠草莽间。

知尔全身护昆阆，不矜挥尾在常山。
好事近（石亭探梅）
陈克（宋代）

寻遍石亭春，黯黯暮山明灭。竹外小溪深处，倚一枝寒月。

淡云疏雨苦无情，得折便须折。醉帽风鬟归去，有余香愁绝。
台城路 园中春日来游者，丽人甚多，偶拟此解
袁绶（清代）

园林风景疑蓬岛，莫辞长日闲伫。柳罩溪桥，花迷楼阁，谁在栏伫笑语。

嘻春好女。住影转斜廊，怯迟纤步。半响低怀，被人偷认靓妆去。

斜阳红挂树杪，怪游丝无力，难绾春住。屐印明量，衣香暗袭，多是系人情处。

新词漫赋。待说与姮娥，又防相妒。不放清光，照伊愁独诉。
大满禅师赞
释慧开（宋代）

再出头来满面尘，那堪喜舌兴摇唇。
松枯石烂凭谁委，累及痴呆蹈碓人。
琴久不作客问其敌戏为说偈
杨冠卿（宋代）

昭琴不鼓任亏成，泽畔行吟且独醒。
自信荣枯本同辙，谁云得独有殊形。
古今几见桑田变，日月常循昼夜经。
去去来来只如此，风前别调不须听。
九日
陈师道（宋代）

雕堂从昔有恶客，酒尽不去仍复索。欲留歌舞尽客意，风雨和更作三厄。

佳辰难得客更难，我穷无酒为君欢。只欲泥行过白下，万一帘疏见一斑。
书张必达诗词卷首
曾丰（宋代）

诗写水云真，词传花柳神。
溜脂松濯濯，凝粉竹津津。
色者空中幻，声其寂里尘。
愿言收视听，其细入无伦。
金虎台
温庭筠（唐代）

碧草连金虎，青苔蔽石麟。皓齿芳尘起，纤腰玉树春。

倚瑟红铅湿，分香翠黛嚬。谁言奉陵寝，相顾复沾巾。
少年游 春晚
沈榛（清代）

飞花处处满天涯。乳燕语谁家。红艳初稀，绿阴渐暗，蜂倦各归衙。

小窗日晚多愁绪，柳絮趁风斜。粉蝶心慵，黄鹂声巧，寂寞负韶华。
送居寿师西游
释简长（宋代）

迢递咸秦路，东风送子游。
几程看日落，孤影背河流。
古戍烟微敛，遥峰雨半收。
行行吟此景，应不念沧洲。
偶成 其二
韩淲（宋代）

淫淫梅子雨，靡靡上郭山。山既绕篱外，雨复湿窗间。

林深叶葱茜，地偏水潺湲。鹊噪鸡鸣午，风定白云还。
采莲
朱庆馀（唐代）

隔烟花草远濛濛，恨个来时路不同。

正是停桡相遇处，鸳鸯飞去急流中。
周德贻得子以钱果为贶仆不获为汤饼客贺之以诗
王十朋（宋代）

双鲤来从古嵊州，喜闻英物诞东州。清和时节绿阴满，秀异溪山佳气浮。

分贶金钱意殊厚，欲为汤饼客无由。乃翁指日身龙虎，况有奇儿气食牛。
次韵黄贰车三绝句
史弥宁（宋代）

菩提坊里著诗豪，佳木繁阴暑易逃。
不用移文勒回驾，个中境界尽清高。
句
阳枋（宋代）

五载弹冠尚觉忙。
北园杂咏
陆游（宋代）

西村林外起炊烟，南浦桥边系钓船。
乐岁家家俱自得，桃源未必是神仙。
小阁夜眺
郭祥正（宋代）

白日尘寰忧思深，夜登危阁解烦襟。空江云尽月涵璧，绝壑风生松奏琴。

佳客不来分坐赏，浊醪谁为此时斟。疏钟辄莫催清晓，吾欲凭栏更一吟。
初秋留别石田阜阳诸公 其一
王恭（明代）

相逢那忍别匆匆，绿酒清诗兴不穷。病起异乡惊暮雨，坐来高不见秋风。

关河一叶离声里，江郭千峰醉影中。堪笑人生多是别，盍簪能得几回同。
李下不整冠
林希逸（宋代）

李下有傍观，嫌微择所安。莫将遮日手，轻整切云冠。

故径累垂久，荒林礼数宽。杜陵羞任落，贡禹喜休弹。

主正操筹待，吾宁岸帻看。丫童却欢笑，就地拾螬残。
读桂文襄公志铭有感联句
霍韬（明代）

水流怪石激悲声，遥眺云山无限情。北极宾春梅气暖，东溟盥限海波平。

泰阶凝瑞稀千古，圣学缉熙仰大明。重忆哲人冰雪夜，剔灯搔首读碑铭。
送陈惟功掌教临桂
黄佐（明代）

漓山百丈即蓬莱，碧玉青萝画里开。濂洛以南源桂岭，潇湘之北到金台。

光风好在窗前草，春信应传陇上梅。我昔骖鸾归万里，汝今鸣铎彻三台。
送陈集生奉使祀南海道八平湖省觐尊公因将毋及仲氏归里十首 其三
何吾驺（明代）

偶作金台侣，偏惊雪调骈。隆中犹抱膝，稷下半谈天。

危坐时终日，狂歌忽几年。芙蓉江上梦，秋色想联翩。
菩萨蛮·画堂昨夜西风过
冯延巳（五代）

画堂昨夜西风过，绣帘时拂朱门锁。惊梦不成云，双蛾枕上颦。
金炉烟袅袅，烛暗纱窗晓。残月尚弯环，玉筝和泪弹。
寄本兵苏舜泽公 其二
王慎中（明代）

国忧偏急在西师，臣辱况当及此时。受脤因言天下事，治兵看勒日中期。
总长老请赞
释法薰（宋代）

百种无能，面冷如冰。
与世落落，任运腾腾。
爱将一字禅，靠倒杜衲僧。
厨山长老，却要禀承。
谷孤古，林鸩砧。
各自有响音，又何必书此处无金。
咏豫章蕉叶素扇
巩丰（宋代）

宝月乘鸾空复情，颇嫌携重爱携轻。
犀皮赤柄终伤俗，细骨洪蕉竟入清。
格调不殊蒲处士，工夫全藉楮先生。
文饶空赋桐花凤，绚丽虚成画史名。
上陈见复先生
王大椿（清代）

读书不求名位高，饮酒不尽千钟醪。得心每在淡与泊，此中至乐诚陶陶。

先生闭户穴《坟》《典》，卅年门径丛蓬蒿。三公令仆断梦寐，淡如云影径鸿毛。

忽传不诏贲郡邑，水南水北纷喧嚣。公卿合辞拜手荐，汉廷经术千秋遭。

申辕年已惫筋力，蒲轮难涉风尘劳。上陈著述达黼座，至尊下遣官胥钞。

周情孔思审中正，辨别白黑穷厘毫。少司成职重太学，帝命取式风之浇。

先生受官不受禄，几席讲学仍衡茅。走也仰钻希万一，有似蚁垤窥潐峣。

韩门近在许偻入，欲抉精髓弃粕糟。寸莛巨杵叩俱应，试听鐄鐄天半鸣蒲牢。
和绵州于中丞登越王楼作
薛蒙（唐代）

左绵江上楼，五马此销愁。暑退千山雪，风来万木秋。

邅回犹刺郡，系滞似维舟。即有徵黄日，名川莫厌游。
次韵吴明可与史致道会饮牛渚
韩元吉（宋代）

月出千山卷暮云，遥知玉节会江滨。
便应击楫酬今日，不用然江叹昔人。
烟外笛声谁送晚，水边花影自迎春。
风流三百年无此，况有清诗句法新。
题处州录参厅平远楼
史浩（宋代）

山川著意吐幽奇，秾淡风烟总令姿。大似鹅溪垂数幅，饱看摩诘画中诗。
次韵弟师白至日及弄璋之什二首
黄公度（宋代）

未办谋生学计然，纷纷又落海西偏。
痴心政尔了官事，坐啸何能坐散仙。
霜雪半头明镜里，江湖归梦野鸥前。
入怀双鲤诗材健，醒眼三珠喜气全。
处处看云眠白日，时时举酒望青天。
想应留客煮汤饼，弱柳犀钱细细穿。
上元
杨亿（宋代）

天碧银河欲下来，月华如水浸楼台。
谁将万斛金莲子，撤向星都五夜开。
皇太子生辰诗三首
马廷鸾（宋代）

煌煌炎宋兴，奕世开燕谋。
建隆圣人出，庚年宝运周。
祥符帝子生，巳月神光流。
稽首颂储君，昭哉遹嘉猷。
吹铜协乾阳，主鬯弥千秋。
星晖狼弧低，海润青齐收。
金轮整鹤驾，玉觞侍龙楼。
无逸能为寿，乾乾谨时休。
西湖水决
刘攽（宋代）

平原出大水，蚁壤溃长汀。舟楫疑藏壑，波涛骇建瓴。

蛟龙随过雨，鱼鳖问沧溟。闻道蓬莱水，桑田亦屡经。
拟古 其二
奕询（清代）

幽鸟不择枝，幽花不择地。随处泄天机，自得萧间致。

嘹喨偏足听，芬芳不须植。清声尽盈耳，天香正浮鼻。

俯仰聊自吟，活泼助诗思。物理贵自然，人为乃其次。
春阴复霁
宋庠（宋代）

河外轻寒气未佳，春襟愁目遍天涯。
浓云破绽翻无雨，落日因天便作霞。
麦陇寸苗思雊雉，柳滩新叶欲藏鸦。
如膏且冀均农惠，莫枉层阴挫物华。
偈颂一百零二首
释慧远（宋代）

大道忘情绝去留，天伦何处觅踪由。
七星利剑当锋按，八臂那吒辊绣球。
老莱子
苏舜钦（宋代）

常羡老莱子，七十亲不衰。飒然双白鬓，尚服五綵衣。

戏游日膝下，弄物心熙熙。或时暂仆跌，辄作婴儿啼。

清朝万钟禄，不肯卖片时。人生有此乐，何暇外慕为。

伊余生不造，才壮苍天亏。搏膺念之子，叹咏形诸诗。

想象且三复，苦血下交颐。
潇湘八景图·洞庭秋月
叶茵（宋代）

长波淼淼七百里，蒹葭飒飒西风起。
玉轮辗出琉璃宫，碧落空明无表裹。
几峰森列青崔嵬，不知人世皆尘埃。
夜深丝笔递清响，疑是楚王曾归来。
缘识
宋太宗（宋代）

异草灵芝发瑞光，不浇滋润自然芳。
何劳更问延龄药，必可同天地久长。
读苏叔党汝州北山杂诗次其韵
陆游（宋代）

寓形百年中，如臂屈伸顷；少壮几何时，已复堕衰境。
老人喜自洁，临涧漱绿净。
佛龛香事已，僧钵供煮饼。
山茶试芳嫩，野果荐甘冷。
不学万钱厨，长鱼取淮颍。
彭城三咏之一戏马台歌
贺铸（宋代）

秦蛇已中断，刘项方龙战。
叱吒沮风云，睢盱走霆电。
鸿沟一画天地开，楚王洗剑东归来。
新都形胜控淮泗，笼山络谷营高台。
重瞳登览何为者，不知招贤知戏马。
上如激矢下投丸，兰筋霜腕便回盘。
半夜悲歌骓不逝，明日阴陵行路难。
騋牝三千归汉闲，粟豆尤闻蠹县官。
君不见华山之阳古垧牧，春风吹草年年绿。
和萧记室春旦有所思诗
费昶（南北朝）

芳树发春辉，蔡子望青衣。水逐桃花去，春随杨柳桃。

杨柳何时桃，袅袅复依依。已荫章台陌，复扫长门扉。

独知离心者，坐惜春光违。洛阳远如日，何由见宓妃。
河满子 湖州寄南守冯当世
苏轼（宋代）

见说岷峨悽怆，旋闻江汉澄清。但觉秋来归梦好，西南自有长城。

东府三人最少，西山八国初平。

莫负花溪纵赏，何妨药市微行。试问当垆人在否，空教是处闻名。

唱著子渊新曲，应须分外含情。
庖人宋奕请告往琼般家怪久不至闻已设厨矣戏赠朱推
李光（宋代）

市无鱼肉爨无烟，晨起斋厨每索然。欲识先生真乐地，饭蔬饮水曲肱眠。
风入松·一宵风雨送春归
康与之（宋代）

一宵风雨送春归。绿暗红稀。画楼尽日凭阑意，与谁同捻花枝。门外蔷薇开也，枝头梅子酸时。

玉人应是数归期。翠敛愁眉。塞鸿不到双鱼远，恨楼前、流水难西。新恨欲题红叶，东风满院花飞。
又和安国寺及诸春赏牡丹
司马光（宋代）

洛邑牡丹天下最，西南土沃得春多。
一城奇品推安国，四面名春接月波。
山相著书称上药，翰林弄笔作新歌。
人间朱粉无因学，浪把菱花百遍磨。
过承天府
佘世亨（明代）

郢中今代邸，王气昔来多。宫城自盘踞，陵庙郁嵯峨。

月下衣冠出，风前钟磬和。野臣瞻望处，天保几回歌。
观潮
齐唐（宋代）

何意滔天苦作威，狂驱海若走冯夷。因看平地波翻起，知是沧浪鼎沸时。

初似长平万瓦震，忽如圆峤六鳌移。直应待得澄如练，会有安流往济时。
灵鹫寺
高翥（宋代）

灵鹫名山万古名，几回无事绕廓行。
殿前流水晴犹急，塔上春云晚自生。
鹤傍经床听梵语，鸟窥斋钵候钟声。
我来借得团蒲坐，归去閒眠梦亦清。
离骚九歌图
方回（元代）

正则灵均皇揆余，屈子文章古所无。
我尝痛饮读□□，□乃复览九歌图。
九歌根源何所自，羲文周孔易□□。
□□坤马中孚鹤，鼎虎革豹未济狐。
载鬼一车豕负涂，先张之弧后说弧。
奇奇怪怪浩以博，湘累取以为范模。
东皇太一九霄下，百灵护驾飞龙趋。
云中之君俨帝服，眇视四海翔天衢。
尧女舜妃两婵娟，想见当年泣苍梧。
大少司命尾东君，倏来忽逝纷驰驱。
河伯白鼋弭英辅，山鬼赤□□□□。
桂酒椒浆奠瑶玉，鼓迎箫送鸾凤舆。
佳人在望□□□，□君不见心踌躇。
采芳馨兮日将暮，有所思兮甘糜躯。
吾王不寤蛾眉嫉，知心惟有寡女媭。
一士葬鱼亡楚国，而况他日秦坑儒。
我诗颇似贾谊赋，敬吊先生空嗟吁。
桑畴
杨万里（宋代）

夹岸濒河种稚桑，春风吹出万条长。
船行老眼浑多忘，唤作西湖插拒霜。
秋雨
李纲（宋代）

飒然风雨作新凉，卧听檐声气韵长。驱扫炎蒸逐流火，招邀秋月到虚堂。

日边梦断甘飘泊，泽国音稀堕渺茫。犹喜北窗灯可近，简编为释九回肠。
和武公望雪梅五首
廖行之（宋代）

水精宫阙偏宜汝，铁石心肠肯受欺。
应笑蜡梅犹族姓，只堪薪槱荐晨炊。
别舍弟宗一
柳宗元（唐代）

零落残魂倍黯然，双垂别泪越江边。(残魂 一作：残红)
一身去国六千里，万死投江十二年。
桂岭瘴来云似墨，洞庭春尽水如天。
欲知此后相思梦，长在荆门郢树烟。
秋日杂咏十首 其三
李光（宋代）

风露萧萧月欲沈，方池水静影横参。何人睡觉来陪我，更取金荷潋滟斟。
宿空舲峡青树村浦
陈浩昂（唐代）

的的明月水，啾啾寒夜猿。客思浩方乱，洲浦寂无喧。

忆作千金浩，宁知九逝魂。虚闻事朱阙，结绶骛华轩。

委别高堂爱，窥觎明主恩。今成转蓬去，叹息复何言。
舟中夜饮忆和弟联句
刘攽（宋代）

人生如浮云，聚散苦不定。向来诗酒欢，虽唱谁与应。

蟋蟀鸣在户，玉衡逼冬孟。悠悠千里思，寂寂中夜静。

岂曰无他人，不如我同姓。吁嗟系名利，有若置机阱。

窘然尘埃中，耻无六翮劲。访戴舟已惭，攀嵇驾难命。

临觞置不饮，引领起独咏。莽莽天地昏，谁知我心怲。
述征诗 其四
赵进美（明代）

露下星未希，鸡鸣何草草。旅梦无端倪，征裳亦颠倒。

登岫逐落月，入林惊栖鸟。野风自萧瑟，陇霞渐缥缈。

忽觉马首横，始见龟蒙绕。孤村李花明，茆屋鹊声晓。

居人启户观，慰我万里道。山川易为远，岁月易为老。

局促风尘间，安得颜色好。
奉酬李道源供奉
王安中（宋代）

斯人倘遇真，何必吾党士。向来风骚伯，领略罄同轨。

仙路共飞腾，鸡犬近天咫。但看横槊语，力足走馀子。

小诗赋竞病，政自贤乎已。眼中管陶郎，翰墨颇自喜。

当官故痴绝，捉扇谈名理。早时随计偕，晚堕鹖冠里。

史君柱后文，此面恶难拟。陆机生不识，尚想汗颜泚。

只今官罢闲，高唱动连纸。齐西井邑富，三月花事起。

人奇渼陂同，物胜斜川似。远心破城府，快论注弦矢。

嗟予怀檄书，寸步畏瓜李。投床梦婉娩，日永贪睡美。

亦思陪君嬉，静钓濠梁水。君方事箠辔，问津从隗始。

十年投笔兴，气已无万里。努力就功名，爵禄天下砥。
访隐者
郭祥正（宋代）

一径沿崖踏苍壁，半坞寒云抱泉石。
山翁酒熟不出门，残花满地无人迹。
哨遍 檃栝鲍明远芜城赋
易顺鼎（清代）

迤逦古原，北走雁门，南抵苍梧野。有漕渠，更轴以昆冈。

对重江复关相亚。当盛时、曾闻沸天歌吹，钿车士女争游冶。

看袤广三坟，格高五岳，崇干峻堞云遮。算芜城自古帝王家。

况盐井铜山竞豪奢。五百余年，固护几扃，精妍士马。

嗟。剖豆分瓜。离宫转瞬剩栖鸦。山鬼啼秋雨，霜飙夜吼惊砂。

镇伏虎餐肤，肌鹰厉吻，黄埃白草秋潇洒。问镜槛银扃，璇渊碧树，如今鲜有存者。

祇凝思寂听增悲咤。叹金屋名哇旧娇姹。已春魂、飘尽烟麝。

兰心玉貌豆舍，骨冷腥尘下。抽琴命操，怨歌凄苦，为把沧桑细写。

甚千龄万代休言，又边风、城上寒也。
为羊衮州家人答饷镜诗
徐陵（南北朝）

信来赠宝镜。
亭亭似团月。
镜久自踰明。
人久情愈歇。
取镜挂空台。
于今莫复开。
不见孤鸾鸟。
香魂何处来。
和谢吏部铁字韵三十四首·自叙三首
邓肃（宋代）

瑟瑟霜风夜聒耳，小院枕衾如泼水。
夜清炎冷不成眠，起就短檠阅诸子。
掩卷嗟嗟今古人，遗风可喜仍可嗔。
风日相怜纷无已，一笑玄之妄亦真。
我今是非两俱绝，百巧百中不如拙。
寂然无复一念邪，那有黄冠下鞭铁。
湘江问渡篇
邓云霄（明代）

借问湘江水，缘何不断流。长驱朝夕浪，不洗古今愁。

客愁万斛凭谁诉？跋涉湘江凡七度。退步真同六鹢飞，入宫久被双蛾妒。

归卧宁知阅岁深，出山始觉流年暮。岁月频催去后人，关河不改来时路。

滚滚江干多白沙，还如迁客鬓边华。青枫旧是伤心树，芳杜新开剌眼花。

人来人往无休暇，湘水东流看逝者。愁驱羸马入咸秦，懒赋招魂哀屈贾。

徘徊江上数峰青，瑶瑟泠泠不忍听。涕泪肯将沾楚竹，升沉还欲问湘灵。

湘灵谓我宜安命，可悟水流心不竞。渔父元称玩世翁，水鸥自有忘机性。

昔年此水渡昌黎，迁谪应同屈贾悲。凄凄衡岳开云日，惨惨蓝关拥雪时。

世间变态无不有，浮云白衣忽苍狗。失意从人唤马牛，高标终是齐山斗。

受教湘灵重稽首，奠以椒浆兼桂酒。直上西秦路八千，蓝关即在马蹄边。

捷径且输俗士后，芳踪宁让古人前。提兵欲拂冲星剑，命驾长挥绕电鞭。

功成勒石黄陵庙，记取湘江问渡篇。
题水心漫湖图
王慎中（明代）

水心居士心如水，结庐独在水中沚。浮鯈浴鹭与和光，简帙沉冥欣妙理。

枕席长涵烟雨飞，蒹葭影拂窗户里。四涯望断绝来径，碧波澹荡涤氛滓。

漫湖逸人最清旷，一生浪迹五湖上。陶朱曾挟西子游，欲蹑奇踪慕閒放。

荷叶时穿菱女舟，钓丝或偶渔父榜。粪土黄金不足营，胸怀坐失具区壮。

萧萧尺幅谁为挥，依微远意出新机。水中之庐湖外枻，客来览素壁，不辨是耶非。
偈颂一百四十一首 其五十七
释师范（宋代）

语是谤，寂是诳。拟即乖，动即丧。明眼人，难近傍。绝尘情，忘伎俩。

江西马大师，南岳让和尚。
上元
赵葵（宋代）

翡翠帘开舞袖轻，寒星万点下蓬瀛。
清尊对月酌不已，也向蓬窗坐到明。
过汉武望仙宫在鄜寺之西三绝句
晁说之（宋代）

山下时时闻凤箫，山中处处得蟠桃。
刘郎仙去何难事，不用飞楼百尺高。
渡淮
武元衡（唐代）

暮涛凝雪长淮水，细雨飞梅五月天。

行子不须愁夜泊，绿杨多处有人烟。
初春出游
陆游（宋代）

春风初来满刀州，江水照人如泼油。
犊车芳草南陌头，家家倾赀事遨游。
万里桥西系黄骝，为君一登散花楼。
半年长斋废觥筹，兴来忽典千金裘。
小桃婀娜弄芳柔，红兰茁芽满春洲。
垆边女儿不解愁，斗草才罢还藏钩。
可怜世人自拘囚，盎中乾坤舞蜉蝣。
百年苦短去日遒，问君安用万户侯。
禁酒
陈普（宋代）

五谷之中有淫液，尧舜未尝得涓滴。
刚柔张驰理或容，两间缘涓生仪狄。
初如滥觞出眠山，中作江汉横人间。
沃焦苏枯亦宜有，滔天襄陵苦不难。
几人捐躯乞鲛鳄，几家荡析无城郭。
古今鱼鳖剧永嘉，至今无人非毕卓。
圣人哲士谋虑长，金城铁壁为堤防。
尊崇流水尚泛溢，黜降登跻毋升堂。
森严监史如霜雪，无算无量无逾节。
僛僛傞傞未尝有，山立佳人冰玉洁。
奈何世降波澜狂，周公不作卫武亡。
汉家石杠耗海内，唐殿金龙跨远方。
上下因循为日用，胜理肠胃成膏肓。
病民害物拂后土，愁天怒地干阴阳。
圣君宵衣急民瘼，一照万方同忭跃。
救荒令典固当尔，涓事更有加商略。
东西晋武覆辙新，李白杜甫皆沈身。
夏后以前皆圣世，岂无贵客与鬼神。
四维不张既非美，人而无礼不如死。
阮籍罪当投四裔，山简接罗尤乱纪。
江东命脉王茂弘，荆州父母陶士行。
更乞十年禁酺蜡，书生鼓腹老太平。
思公子
邢邵（南北朝）

绮罗日减带，桃李无颜色。
思君君未归，归来岂相识。
游鹿田寺
韩元吉（宋代）

路转崔嵬第一峰，两仙迎我度空蒙。
不知屨蹑青霄上，但觉身行绀雾中。
陇麦正随高下绿，山花犹作浅深红。
极知灵运真任守，蜡屐穿林兴未穷。
踏莎行
唐芑（清代）

烟冷寒炉，月窥帘幕，绕枝惊起南飞鹊。可堪孤馆闭清宵，雁鸿声度灯花落。

絮被初温，风飙又作，更长数尽分明柝。破愁未破梦难成，鬓丝莫怪霜花薄。
送陈子英县尹之崇仁
丁复（元代）

江回彭蠡天与碧，路入临川山复苍。令尹先为武进县，弦歌况逢君子乡。

黄禽双啼白日静，绿草自动春风香。巾车数问虞夫子，未惭元亮在柴桑。
送李元英还常熟从周宰读书
陈造（宋代）

久趼寻师足，还家讫受经。
可容轻日力，政使带朝星。
高步须堂奥，它年看典刑。
奉亲时得笑，馀事赐袍青。
浣溪沙（仲明命作艳曲）
韩淲（宋代）

宝鸭香消酒未醒。锦衾春暖梦初惊。鬓云撩乱玉钗横。

半怯夜寒褰绣幌，尚余娇困剔银灯。粉痕微褪脸霞生。
张彦度挽诗二首 其二
张纲（宋代）

满目溪山旧赏心，杖藜那复共登临。平生友谊情无间，累世宗登分更深。

顾我老怀谁告语，思君遥夜独悲吟。流风赖有诸郎在，他日相亲倘嗣音。
依韵和李持正晚晴出谒王子高马上口占之作
强至（宋代）

谪仙醉跨玉鲸鳞，夷甫名谈喜更闻。
照眼暖光开野日，入怀晴气散江云。
尘埃洗去人家好，空阔飞来鸟翼勤。
莫望帝乡频感慨，世间随处有珍群。
舟中九日
宋伯仁（宋代）

巴得重阳未到家，短篷根底忆黄花。
乌纱不为西风舞，空与同舟说孟嘉。
读礼至五十始衰有感示彦冲
胡寅（宋代）

虚斋永昼玩陈编，千古昭昭尚有传。
昨梦饱经全盛日，此生俄叹始衰年。
不须把镜删须雪，且原疏封拓酒泉。
咫尺刘郎住仙境，桃溪应许刺鱼船。
游虎丘借前韵
朱长文（宋代）

一丘虽小势巉然，自古登临历几贤。
门惹白云常尽日，地藏灵剑不如年。
清欢相与随只旆，幽趣谁能解七弦。
每月来游存故事，郡中依旧有诗仙。
舟次观雪后山
袁梓贵（清代）

船窗触纸瞠冻蝇，隔窗唤山山不应。天公戏罢地媪笑，雨玉虽幻殊难矜。

巨灵别逞白描手，粉本万里铺素绫。皴劈湛起水晶粟，捏凸细斲玻璃层。

纷如镕锡泻盘水，奇状错凿嵌水银。妙如技演目巧室，空青府筑峰碅磳。

以如咸海曝盐卤，熬波出素堆丘陵。忽然化作银涛万叠涌，欲流不流，疑有白马犀甲藏威灵。

魏宫户洞误屏隔，南山树尽系绢匀。玉狮嗅地背毛氄，白龙仰天鳞甲腾。

玉女缟素冷逾艳，烂簪白奈鬟鬅鬙。儿孙笋列信如玉，未免丱角皤堪憎。

是空是色绝拟议，但见苦日偷露光摩棱。造视更有群玉矗，又不知是山还是积雪之冻凝。

便思移入广寒殿，万八千户依崚嶒。不然直作泰山倚，纵有阳炙犹堪凭空恨。

可望不可即，毋乃琼宫瑶岛骨重难飞登。我时眼刮明远镜，眉峰隐隐生凉冰。

扪心已信玉壶里，但恨块垒浇难平。袁安虽僵亦云乐，如此卧游得未曾。

方山冠耸起摩顶，头衔直借吾知能。
秋日
倪之煃（清代）

山水诚佳绝，匡居兴更幽。淡烟林鸟静，疏木夕阳秋。

地僻依江渚，身轻乐海鸥。为筹尘外事，识者不应休。
第二十八归根得旨颂
释义青（宋代）

家破人亡何所依，无心无绪话求归。十年忘尽来时路，暂忆些儿总不知。
八窗叔用前韵相寄时留村舍和以谢之
李曾伯（宋代）

洛川已矣不复见，斯地岿然犹独存。
九仞成功忍亏篑，百年种德在深根。
依稀旧燕空梁语，俯仰飞鸿踏雪痕。
多少名园富花石，争如书圃付儿孙。
离京留题蒋店
姚勉（宋代）

琼瑶为室玉为台，隔岸群花照水开。
莫道此楼容易上，天香曾到此中来。
题朱麋君舍人鉴成焦山酣睡图四首 其一
张之洞（清代）

茗香步算知周鼎，文达多闻辩陆铭。争向山灵谈考据，禅床塞耳不能听。
春光好（侍宴苑中赏杏花）
曾觌（宋代）

胭脂腻，粉光轻。正新晴。枝上闹红无处著，近清明。

仙娥进酒多情。向花下、相闹盈盈。不惜十分倾玉斝，惜凋零。
中秋下浣次计幕诸公佳什之韵
赵善括（宋代）

驹隙匆匆不暂留，谁能宴坐学裴休。
君携嘉客江亭醉，我泛扁舟楚泽秋。
水浸斜阳红影湿，烟横叠巘翠光浮。
何时再卜秋屏约，共踏西风烂熳游。
姑苏怀古 其一
李中（五代）

阖闾兴霸日，繁盛复风流。歌舞一场梦，烟波千古愁。

樵人归野径，渔笛起扁舟。触目牵伤感，将行又驻留。
晦日同苗员外游曲江
李端（唐代）

晦日同携手，临流一望春。可怜杨柳陌，愁杀故乡人。
送伊阙郑著作
宋祁（宋代）

君年已艾服，沿牒困风尘。
硎新始发刃，鸣晚逾惊人。
毋辞滞下邑，姑欲慰斯民。
此路尘车往，明年郊雉驯。
恨乏双凫舄，从子伊水滨。
论乌鸦色
贾似道（宋代）

黑色明如黑漆光，白牙绣项皂罗裳。
肚皮腿脚皆如玉，内相将军不可当。
题听蛙轩
王迈（宋代）

白杜诗人大方家，诗两牛腰书五车。
高谈世事坐扪虱，大扁丈在名听蛙。
我见东野低头拜，三年未了听蛙偿。
蛙有何好君赏音，从黾得蛙自尊大。
君胡不听高冈丹凤鸣，又胡不听华亭鹤唳声。
答云二物不间出，吾与此蛙别有情。
年来凤去避矰弋，梧桐其棲竹其食。
有时伸喙鸣朝阳，反被妖乌豪鹞击。
鹤亦远引归辽东，无缘得近清宫。
纵鸣九皋许嘹唳，流矢伤翼愁天翁。
不如且听蛙声好，唤回梦觉春池早。
纵饶翡翠上苕兰，差胜蛩螀啼露草。
王子掉头曰不然，夫君标致如胎仙。
富家有子比雏鵷，吾道岂得长迍邅。
不妨少待两三年，一鸣惊人飞冲天。
群蛙蜿蝡何足怜，弃置官池任啾喧。
守岁五首
薛嵎（宋代）

儿辈呼卢不计钱，地炉围坐笑声喧。
老夫自筭吟边事，栽竹移花近百篇。
颜侍郎挽词
楼钥（宋代）

禄养嗟无及，朝朝饭一僧。
移忠躬蹇蹇，锡类日烝烝。
赋政优吴郡，知贤仰阜陵。
清忠与公恕，余庆启昆仍。
咏梅五十首呈史尚书 其四十八
释绍嵩（宋代）

春风并力著寒梅，一半先开笑未开。我亦悠然动清兴，欲题凡韵辄徘徊。
喜吉上人至
寇准（宋代）

喜师来访我，幽会兴何长。
清论都无倦，乡愁顿欲忘。
疏林秋色暮，虚阁水风凉。
久坐慵言别，微阳下短墙。
闻鹧鸪
黎遂球（明代）

乱竹蒙茸水帝祠，行时不唤唤归时。阴云断峡流千尺，急雨孤篷烟万枝。

半载鲤鱼频失信，连天芳草不相知。何如飞过黄茅岭，啼与高楼少妇知。
芒种 其一
韩淲（宋代）

田家一雨插秧时，成把担禾水拍泥。分段排行到畦岸，背蓬浑不管归迟。
赵提官挽章 其二
崔敦礼（宋代）

诚身古君子，耆德老先生。言行纯无玷，经书富满籯。

兰阶群玉秀，桂苑一枝荣。有后谁公比，文盟压世英。
谢景叔惠冬笋雍酥水梨三物
黄庭坚（宋代）

玉人怜我长蔬食，走送厨珍自不尝。
秦牛肥腻酥胜雪，汉苑甘泉梨得霜。
冰底斲春生笋束，豹文解箨馔寒玉。
见他桃李忆故园，馋獠应残遶窗竹。
题濮公仙洞
柳伯达（宋代）

昔人何人占弋山，波光岚翠照淮湾。
佩兰隐者今何在，炼石仙人去不还。
绿水渡头空自急，白云岭上至今闲。
高峰张令祠边望，古息荒城半草间。
上余倅生辰唐律十章
唐士耻（宋代）

闽岭西来只一山，欢声百里想当年。
今逢行客应须说，好在甘棠影正圆。
送万州武宁段尉
梅尧臣（宋代）

相见三十载，喜君始成名。
新袍照江绿，白发憎监明。
临水必观鱼，独伤鱼命轻。
朝为渊底游，暮为釜中烹。
彼方路艰远，其民亦天氓。
馁之则为盗，非是恶厥生。
捕多勿夸能，能在不犯兵。
五马坊
杨蟠（宋代）

相传有五马，曾此立踟躇。
人爱使君好，换鹅非欲书。
南山罗汉赞十六首
黄庭坚（宋代）

百和香中本无我，光透尘劳一一法。
佛法本从空处起，炳然字义照太空。
以此一香应发心，东方出日西方雨。
我今稽首伐闍罗，是真离欲阿罗汉。
哭吕衡州，时予方谪居
刘禹锡（唐代）

一夜霜风凋玉芝，苍生望绝士林悲。空怀济世安人略，

不见男林女嫁时。遗草一函归太史，旅坟三尺近要离。

朔方徙岁行当满，欲为君刊第二碑。
游南水陆院
李新（宋代）

蜀国山河在，梁原草树深。
暮云千里色，无处不伤心。
送郑舜举赴阙
陈棣（宋代）

暂绾桐川刺史章，优优布政汉循良。
凤衔初下新颁诏，鸡舌曾闻旧赐香。
前席久虚思见贾，玺书增宠果徵黄。
从今定展调元手，小试专城见雨暘。
录梦篇
黄庭坚（宋代）

春风乱思兮吹管弦，春日醉人兮昏欲眠。
却万物而观性兮，如处幽篁之不目天。
试纵神而不御兮，如有顺心之酒然。
委蜩甲而去化，乘白云而上仙。
因天倪而造适，观众妙之玄玄。
风门阊阖而进予，帝示予以化物之甄。
予撼玄关而去牡，帝宴笑以忘言。
吾见万灵朝明庭兮，冠佩如云烟。
名声毁誉之观兮，差无以异乎人间。
息心於慕膻之蚁，会理於止水之渊。
与我游物之初兮，曰是可以解而县。
不知其所以得兮，而冷然似有所存。
归占梦灵兮，盖天振吾过。
矫心以循理兮，殆其沃水而胜火。
故喜曲辕之栎以得祥，惊主人之雁以近祸。
离水火而天兮，乃得使实自我。
荡然肆志兮，又乌知可乎不可。
乱曰：刍狗万物兮，天地不仁。
体止而用无穷兮，播生者於迷津。
有形而致用者之谓器，无形而用道者之谓神。
背昭昭而起见兮，聚墨墨而生身。
犯有形而遗大观兮，动细习於游尘。
彼至人而神凝兮，同予梦而先觉。
顾天下孰不学兮，乃会归於无学。
予心之不能忘兮，将波流风靡而奈何，唯镇之以无名之朴。
满江红 仙吕
周邦彦（宋代）

昼日移阴，揽衣起、春帷睡足。临宝鉴，绿云撩乱，未忺妆束。

蝶粉宝黄都褪了，枕痕一线红生肉。背画栏、脉脉悄无言，寻棋局。

重会面，犹未卜。无限事，萦心曲。想秦筝依旧，尚鸣金屋。

芳草连天迷远望，宝香熏被成孤宿。最苦是、蝴蝶满园飞，无人扑。
次韵敖侄书怀
苏颂（宋代）

传家累世奉遗经，窃禄清朝足代耕。
虽是丹心比葵藿，其如黧貌点冠缨。
时乎易失年加我，来者安知畏后生。
戒饬尔曹惟道术，逢辰须用佐安平。
洞霄宫
刘过（宋代）

杖藜随步到琼宫，满目幽奇景莫穷。
山锁九层虽阴远，洞庭五处自相通。
侵云天柱笼朝雾，傍水清阴弄晚风。
可惜春禽啼晓月，又催行李过江东。
再赋
杨亿（宋代）

舒女清泉满，黄姑别渚通。
巴天迷峡雨，楚泽映江枫。
思逐鲛丝乱，香愁翠被空。
灑從琼蕊露，吹任石尤风。
怨泪连疏竹，私书托过鸿。
双鱼应共戏，休问叶西东。
万年庵次刘石庵韵以呈补山 其二
姚鼐（清代）

观化吾生眇，焉知从古年。平生闻赤壁，邀客上青烟。

雾雨藏南岳，江湖荡左偏。前峰犹自远，未可尽夤缘。
吴宫四时词（四首）
九皋声公（明代）

金井落梧桐，茱萸绕殿红。
君王爱秋色，多在馆娃宫。
成都运司园亭十首·茅庵
杨怡（宋代）

缉茅如蜗庐，容膝才一丈。
规圆无四隅，空廓含万象。
绳床每宴坐，不与物俯仰。
惟许岁寒君，虚心环几杖。
羊儿年谣
佚名（元代）

富汉莫起楼，贫汉莫起屋。但看羊儿年，便是吴家国。
鹧鸪天
程垓（宋代）

昨夜思量直到明。拂明心绪更愁人。风披露叶高低怨，冷雨寒烟各自轻。

休赖酒，莫求神。为谁教尔许多情。如今早被思量损，好更当时做弄成。
又叹庭前杂花草
苏泂（宋代）

十年屡作花开想，开尽凡花独未开。
祝付化工应念此，保全根拨待时来。
为梅自合和羹鼎，是菊终须上酒杯。
莫笑凄凉周茂叔，窗前生意草成堆。
听话丛台
李远（唐代）

有客新从赵地回，自言曾上古丛台。
云遮襄国天边去，树绕漳丛地里来。
弦管变成山鸟哢，绮罗留作野花开。
金舆玉辇无行迹，风雨惟知长绿苔。
水龙吟（李词）
赵长卿（宋代）

苇绡开得仙花，就中最有佳人似。香肌胜雪，千般揉缚，禁他风雨。缟夜精神，繁春标致，忍教孤负。怅潘郎去后，河阳满县，知他是、谁为主。

多谢文章吏部。遇衔杯、不曾轻许。应知这底，无言情绪，难为分付。吹遍春风，耀残明月，总伤心处。待闲亭夜永，游人散后，作飞仙去。
春日杂兴五首
陈棣（宋代）

地僻近烟萝，门无车马过。
林深宜雨急，野旷觉春多。
草软游人醉，莺娇姹女歌。
颠狂江上兴，可奈少陵何。
永福寺
释今白（明代）

鹅湖湖面水为波，摇曳东风软似罗。永福门前看若此，朝云山下又如何。

黄金胜地应难借，白首春光不易多。四十馀年成底事，好将残梦付藤萝。
苦雨
白玉蟾（宋代）

樱桃大如红乳，芍药开似巨觥。
不念蝶蜂苦雨，姑烦莺燕祈晴。
白鹤观
白玉蟾（宋代）

琅庭珍馆一何清，四壁如银窗更明。
雨余草色欺苔色，风送松声杂涧声。
芍药花开今四月，杜鹃啼恨到三更。
我来暂息白鹤观，忆着故人刘混成。
松殿空遗金凤舞，芝田不见铁牛耕。
云迷古洞虎狼吼，烟锁平林鸟雀惊。
日暮山屏增紫翠，晓来天籁自箫笙。
杖头挑月过山北，要趁如今几日晴。
【越调】小桃红_山林钟鼎未
任昱（元代）

山林钟鼎未谋身，不觉生秋鬓。汉水秦关古今恨，谩劳神，何须斗大黄金印。渔樵近邻，田园随分，甘作武陵人。
东邻西舍酒频沽，拄杖穿花去。长笑功名草头路，且狂疏，醉如刘阮犹迟暮。鸡翁问余，鹿门深处，真作野人居。
宴席
桃花扇底楚天秋，恰恰莺声溜。络臂珍珠翠罗袖，捧金瓯，纤纤十指春葱瘦。移花旁酒，张灯如昼，重酌史风流。
指甲
桃腮轻托玉纤微，有恨弹珠旧。曾整金钗动春意，数归期，等闲掐损阑干翠。拈花露湿，剖橙香腻，宜捧紫霞杯。
春情
深沉院落牡丹残，懒揭珠帘看，青杏园林管弦散。翠阴间，数声黄鸟伤春叹。离怀未安，相思不惯，独传小阑干。
竹间见梅花呈都运大夫提刑学士一笑
彭汝砺（宋代）

湖外春风未到时，竹间时复见梅枝。文章不似少陵客，漫对清风无好诗。
采桑子·群芳过后西湖好
欧阳修（宋代）

群芳过后西湖好，狼籍残红。飞絮濛濛。垂柳阑干尽日风。
笙歌散尽游人去，始觉春空。垂下帘栊。双燕归来细雨中。